钦定古今图书集成/明伦汇编/家范典/第063卷 > 《为崔仆射谢弟除给事中表》前人
## 钦定古今图书集成/明伦汇编/家范典/第063卷 > 《为崔仆射谢弟除给事中表》前人

臣某言：伏见某月日恩制，除臣弟审给事中。宠命自
天，惊魂无地，永惟非据，䩄面何深？臣某载兢载跃，顿
首顿首。臣家本东周，代传素业，衣冠祖袭，岂望繁华。
至于伯仲。虽闻《诗》《礼》，但欲官常。讵知生遇圣明，日加
重寄，擢臣偏将之下，录臣久戍之勤。待罪西南，时逾
一纪，分忧障塞，心膂两蕃。策无类于烧牛，功有惭于
求犬。长怀尸素之责，重贻门户之羞。今则恩联兄弟，
泽及中外，在审何者？累践通班，未闻三谏之勤，仍忝
八年之宠。将何以曲承顾问，接武名儒，分陪掖下之
荣，专掌殿中之事？在盈知缺，居宠思危，临深履薄，莫
之为喻。伏以王居涣汗，方镇途遥，远有所闻，推谢无
及。空惭为人之择，不遂免冠之让。臣无任喜跃屏营
之至。